غسل
غسل په لغت کې مينځلو ته وايي او په شريعت کې د ناپاکې لري کولو او ثواب حاصلولو لپاره په يوه خاصه طريقه د ټول بدن مينځلو ته غسل وايي . د غسل ډولونه فرض غسل: د جنابت غسل د حیض او نفاس څخه د پاکېدلو غسل فرض دی. واجب غسل: که کافر د جنابت په حالت کې مسلمان شي غسل ورکول او بل مسلمان مړي ته غسل ورکول په ژوندیو مسلمانانو واجب دی. سنت غسل: د جمعې او اخترونو د لمونځونو، د احرام د تړلو او په عرفات د درېدلو لپاره غسل کول سنت دی. مستحب غسل: هلک یا نجلۍ چې پنځلس کلنۍ ته ورسیږي. کافر چې مسلمان شي او جنب نه وي.مدینې منورې او یا مکې معظمې ته د ننوتلو لپاره غسل کول مستحب دی. د غسل فرضونه د غسل فرضونه درې دي چې په لاندې ترتیب سره بیانیږي: د خولې مینځل مضمضه د پوزې مینځل استنشاق د تول بدن مینځل د غسل سنتونه د غسل سنتونه په دې لاندې ترتیب سره بیانیږي تر مړوندونو پورې د دواړو لاسونو مینځل دي. استنجاء کول. له بدن څخه د ظاهري نجاست لرې کول. د غسل څخه مخکې د لمانځه د اوداسه په شان اودس کول خو که غسل یې په داسې حال کې کاوه چې هلته اوبه ډنډ درېدلې نو پښې به د غسل څخه وروسته ومینځي. په ټول بدن درې ځلې اوبه تېرول که غسل کوونکی ښځه وي، او د وېښتانو بېخو ته یې اوبه رسېدلې نو د کوڅیو خلاصولو سپړول ضروري ورباندې ضروري دي. د غسل د فرضېدو سببونه د غسل د فرض کېدلو سببونه چې د غسل موجبات هم ورته وایي په لاندې ډول دي. په ټوپ او خوند مني وتل. جماع کوروالي کول. احتلام شیطان غلطول د حیض څخه پاکېدل. حیض هغه عادي وینه ده چې په هره میاشت کې د روغې او بالغې ښځې له رحم څخه جاري کیږی، د حیض کمه موده درې ورځې او زیاته موده یې لس ورځې ده، کله چې یوه ښځه د حیض څخه پاکه شي نو غسل ورباندې فرض دی. د نفاس څخه پاکېدل. نفاس هغه وینې دي چې د کوچني د پیدا کېدو وروسته د ښځې له رحم څخه جاري کیږي، د نفاس زیاته موده څلوېښت ورځې ده او کمه موده یې څه جد نه لري، کله یوه ښځه له نفاس څخه پاکه شي نو غسل وریاندې فرض دی. مسائل په غسل كې بايد د پوزې نتكۍ، په لاس کړې ګوتې، او د غوږونو لښتۍ وښورول شي. د نوكانو رنګ بايد په غسل او اوداسه كې لرې او پاك شي كه لرې نه شي اكثر علماء وايي اودس او غسل يې نه كيږي. له غسل څخه مخکې چې کله اودس وشي، بیا له غسل څخه وروسته اودس خلاف د سنت دي. کوم ځای چې اوبه را غونډیږي یعنې بهر نه وځي نو پښې باید په آخر کې بیا ځلې ومینځل شي. د غسل په ځای كې بايد بولې ونشي، په يوه حديث كې راغلي چې ابو داؤد او ترمذي روايت كړى دى رسول الله ص فرمايي: تاسو د غسل ځای کې بولې مكوئ ځكه لدې څخه وسواس پيداكيږي. د اوداسه او غسل اذكار او دعاوې د هغوى په پيل او پاى كې پكار دي چې وویل شي. كه د وېښتانو بیخوته اوبه رسېدلى شوي وي، نو په ښځو باندې دكوڅيو خلاصول ضروري ندي، اوكه نارينه كوڅة ولري دا ضروري ده چې كوڅة خلاصې كړي او ويې مينځي په روژه کې د پيشلمې کولو وروسته غسل کولو باندې روژې ته څه نقصان نه رسيږي. په روژه کې په اوداسه او غسل دواړو کې د خولې يريول روژې ته نقصان نه رسوي، په روژه کې به په اوداسه او غسل کې د خولې او پوزې په مينځلو کې زياته مبالغه کول مکروه دي . ځکه په مبالغه سره ددې ويره شته چې اوبه د حلق څخه لاړې یا تیرې شي. د غسل ځنډول د لمانځه تر وخته پورې څه شرعي ممانعت نلري، همدارنګه په روژه کې غسل کول، لامبو وهل او په سخته ګرمۍ کې د جامو لمدول روژې ته هيڅ نقصان نلري. دا هم وګورئ اودس فرض غسل واجب غسل یاداښتونه او سرچینې